Kajaanilainen huoltamoyrittäjä Mika Kopsa on huomannut sen, että kauppojen aukioloaikojen vapautuminen on vaikuttanut merkittävästi asiakasmääriin. Kopsa julkaisi Facebook-sivuillaan sunnuntaina kuvan, jolla hän lähettää jyrkät terveiset aukioloaikojen vapautumisesta päättäneille poliitikoille.

Kaupat ovat saaneet halutessaan olla ympärivuorokautisesti auki tämän vuoden alusta lähtien. Aikarajoituksia ei ole siis enää ollut.

Pienet kaupat tekivät tunnetusti voittoa niinä aikoina, jolloin isot kaupat eivät saaneet olla auki. Kajaanilainen huoltamoyrittäjä Mika Kopsa, 34, on joutunut huomaamaan sen, että aukioloaikojen vapautuminen on vaikuttanut merkittävästi asiakasmääriin.

Tästä tuohtuneena Neste Kajaani Koskiportin kauppias julkaisi Facebook-sivuillaan kuvan, jossa hän lähettää jyrkät terveiset aukioloaikojen vapautumisesta päättäneille poliitikoille.

Hän kirjoitti huoltamon oven seinään lapun, jossa hän kertoo sulkeneensa kaupan tältä päivältä asiakaskadon takia. Hän sulki huoltamon ovet sunnuntaina iltapäivällä kello neljän aikoihin, kun se olisi normaalisti mennyt iltakuudelta kiinni.

– Oli niin hiljaista, että mitä sitä auki pitämään. Ei tuo kaupankäynti ole oikein toiminut sen jälkeen, kun nämä aukioloajat vapautettiin, Kopsa kertoo.

NÄIN hänen kirjoittamansa tekstinsä jatkui:

”Menkää sinne Prismaan... Kun se on aina auki...”

Hän korostaa, että Prisma-viittaus on tarkoitettu nimenomaan näpäytyksenä päättäjille, ei asiakkaille. Prisma sijaitsee ihan Nesteen naapurissa.

– Meillä on maailman parhaat asiakkaat.

– Tämä on kannanotto kaupan aukiolojen vapauttamiselle. Niille, jotka ovat päättäneet siitä, että aukiolot vapautetaan. Puhdas kannanotto heitä kohtaan, ei missään nimessä asiakkaita kohtaan, Kopsa korostaa.

ENNEN aukioloaikojen muutoksia isot kaupat menivät lauantaisin iltakuudelta kiinni. Kopsan mukaan lauantai-illat ja sunnuntaiaamut olivatkin pienkauppojen juhla-aikaa.

– Ennen me pienemmät liikkeet tehtiin sitä kauppaa (kunnolla) lauantai-illalla ja sunnuntaiaamulla. Silloin me tehtiin reilusti hyvää kauppaa, Kopsa toteaa.

– Nyt asiakasmäärät ovat hiipuneet järkyttävästi. Ja mitä olen jutellut muiden kauppiaiden kanssa, jokainen puhuu, että aukioloaikojen vapautumisella on ollut hirvittävä vaikutus, Kopsa tähdentää.

HÄN toivookin, että poliitikot miettisivät uudelleen kaupan aukiolojen vapauttamista.

– Saisivat miettiä vielä.

– Suurin osa pienistä liikkeistä on kuitenkin paikallisia yrittäjiä, jotka tekevät työtä paikallisesti ja haluavat palvella asiakkaita. Nämä pienet liikkeet kuitenkin työllistävät paikallista väkeä, Kopsa selvittää.

Hänen huoltamollaan työskentelee normaalisti viisi työntekijää, näin kesän aikaan kuusi työntekijää. Ensi kuun alusta lähtien huoltamo jatkaa kuitenkin neljän työntekijän voimin, kun yksi työntekijöistä lähtee opiskelemaan, eikä uutta oteta tilalle.

Jäljelle jäävien työntekijöiden työtunnit puolestaan laskevat, koska huoltamo joutuu vähentämään aukioloaikoja. Syy on siis asiakasmäärän vähentyminen, mikä johtuu siis aukiolojen vapautumisesta.

– Näin on tehtävä, että saadaan toiminnasta kannattavaa ja että se säilyy, Kopsa toteaa.